กรมปศุสัตว์ กวาดล้างโรงฆ่าโคเถื่อนต่อเนื่อง หลังรับแจ้งจากชาวบ้านว่าลักลอบฆ่าสัตว์ผิดกฎหมาย อาจเป็นอันตรายต่อผู้บริโภคถึงแก่ชีวิตได้
กรมปศุสัตว์กวาดล้างโรงฆ่าโคเถื่อนต่อเนื่อง สนธิกำลังตรวจจับโรงฆ่าสัตว์เถื่อน ในจังหวัดขอนแก่น หลังรับแจ้งจากชาวบ้านว่าลักลอบฆ่าสัตว์ผิดกฎหมาย อาจเป็นอันตรายต่อผู้บริโภคถึงแก่ชีวิตได้นายสัตวแพทย์สรวิศ ธานีโต อธิบดีกรมปศุสัตว์ ได้รับรายงานจากชุดเฉพาะกิจของกรมปศุสัตว์ มีประชาชนร้องเรียนและแจ้งเบาะแสมีการลักลอบฆ่าชำแหละสัตว์ ณ บ้านเลขที่ 50/1 ม.2 ต.โคกสี อ.เมือง จ.ขอนแก่น จึงได้จัดทีมเข้าตรวจสอบ ซึ่งประกอบด้วย เจ้าหน้าที่จากสำนักงานปศุสัตว์เขต 4 สำนักงานปศุสัตว์จังหวัดขอนแก่น ด่านกักกันสัตว์ขอนแก่น และด่านกักกันสัตว์ในกลุ่มที่ 4 พร้อมสนธิกำลังกับทหาร เจ้าหน้าที่ปกครอง ออกดำเนินการบังคับใช้กฎหมาย เข้าตรวจสอบโรงฆ่าสัตว์ตามที่ได้รับการแจ้งเบาะแสร้องเรียน เมื่อเวลา 02.00 น. ของวันศุกร์ที่ 26 เมษายน 2562ผลการตรวจสอบพบการกระทำความผิดตามพระราชบัญญัติควบคุมการฆ่าสัตว์เพื่อการจำหน่ายเนื้อสัตว์ พ.ศ. 2559 กรมปศุสัตว์จึงได้แจ้งข้อกล่าวหา 2 ข้อ ข้อหาที่ 1 ประกอบกิจการฆ่าสัตว์ (โค) โดยไม่ได้รับอนุญาต ตามมาตรา 15 แห่ง พรบ.ควบคุมการฆ่าสัตว์เพื่อการจำหน่ายเนื้อสัตว์ พ.ศ. 2559 ซึ่งมีโทษจำคุกไม่เกิน 3 ปี หรือปรับไม่เกิน 2 แสนบาท หรือทั้งจำทั้งปรับ และข้อหาที่ 2 ฆ่าสัตว์โดยไม่แจ้งการฆ่าต่อพนักงานท้องถิ่น ตามมาตรา 31 แห่ง พรบ.ควบคุมการฆ่าสัตว์เพื่อการจำหน่ายเนื้อสัตว์ พ.ศ. 2559 ซึ่งมีโทษปรับตามรายตัว โค ตัวละไม่เกิน 5 หมื่นบาท สุกร ตัวละไม่เกิน 2 หมื่นบาท พร้อมควบคุมตัวผู้กระทำความผิด ของกลาง และอุปกรณ์ที่ใช้ในการฆ่าสัตว์ รวมถึงได้นำส่งพนักงานสอบสวนสถานีตำรวจในพื้นที่เพื่อดำเนินคดี